คลังพร้อมเจรจา3ยักษ์มะกันกรุยทางลงทุนเพิ่ม
คลังเตรียมร่วมโรดโชว์ที่สหรัฐหวังใช้เวทีนี้รับฟังข้อเสนอนักลงทุนต่างชาติ
7 ต.ค. 2557

คลังเตรียมร่วมโรดโชว์ที่สหรัฐหวังใช้เวทีนี้รับฟังข้อเสนอนักลงทุนต่างชาติ 
แหล่งข่าวจากกระทรวงการคลัง เปิดเผยถึงกรณีที่มีภาคธุรกิจยักษ์ใหญ่ของสหรัฐ 3 ราย ได้แก่ บริษัทซีเกท เทคโนโลยี บริษัท ไฟเซอร์ อิงค์ และบริษัท อเมริกัน อินเตอร์เนชั่นแนล กรุ๊ป อิ๊งค์ (เอไอจี) ต้องการเข้าพบ นายสมหมาย ภาษี รมว.คลัง และนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ระหว่างการเดินทางออกไปโรดโชว์ร่วมกับตลาดหลักทรัพย์แห่งประเทศไทย และธนาคารแห่งอเมริกา เมอร์ริล ลินช์และบริษัทหลักทรัพย์ ภัทร ณ เมืองนิวยอร์ก สหรัฐ ในวันที่ 8 ต.ค. ว่า เบื้องต้นกระทรวงการคลังคงจะเข้ารับฟังแนวคิดของกลุ่มธุรกิจดังกล่าวที่มีการลงทุนในไทยอยู่แล้ว ว่า มีข้อเสนอและอุปสรรคที่นักลงทุนต่างชาติยังเห็นว่าเป็นปัญหาในการขยายการลงทุนเพิ่ม เพื่อนำข้อเสนอดังกล่าวมาหารือกันต่อไป 
ด้าน นายสมชัย สัจจพงษ์ อธิบดีกรมศุลกากร กล่าวว่า หากเป็นบริษัทที่นำเข้าจากต่างประเทศรายใหญ่ ถ้ามีใบขนสินค้ามาสำแดงก็ไม่น่าจะมีปัญหาติดขัดอะไร เนื่องจากกรมศุลกากรได้พัฒนาระบบศุลกากรอิเล็กทรอนิกส์ (Ecustom) อย่างต่อเนื่อง เพื่อลดการเผชิญหน้าระหว่างผู้นำเข้ากับเจ้าหน้าที่ศุลกากรเพื่อลดปัญหาการคอร์รัปชั่นและลดต้นทุนการทำงาน รวมถึงช่วยลดขั้นตอนการทำงานของศุลกากรให้รวดเร็วมากยิ่งขึ้น
ทั้งนี้ นายสมหมาย จะเดินทางไปประชุมประจำปีสภาผู้ว่าการธนาคารโลกและกองทุนการเงินระหว่างประเทศ (ไอเอ็มเอฟ) ปี 2557 ที่กรุงวอชิงตัน ดี.ซี. สหรัฐ ระหว่างวันที่ 9-12 ต.ค. โดยในวันที่ 8 ต.ค. นายสมหมายจะเข้าร่วมงาน THAIForum เพื่อสร้างความเชื่อมั่นในเศรษฐกิจไทยต่อนักลงทุนสหรัฐ 
นอกจากนี้ รมว.คลัง จะเข้าร่วมประชุมรัฐมนตรีคลังอาเซียน 10 ประเทศ และกรรมการผู้จัดการไอเอ็มเอฟ เพื่อหารือเกี่ยวกับพัฒนาการของเศรษฐกิจของภูมิภาคอาเซียนและความร่วมมือกับไอเอ็มเอฟในภูมิภาค รวมทั้งจะเข้าร่วมในพิธีลงนามในความตกลงเพื่อการจัดตั้งสำนักงานวิจัยเศรษฐกิจมหภาค (AMRO) ภายใต้กรอบความร่วมมืออาเซียน บวก 3 เพื่อยกระดับ AMRO จากบริษัทจำกัดขึ้นเป็นองค์การระหว่างประเทศ เพื่อเพิ่มประสิทธิภาพการติดตาม ประเมิน และเฝ้าระวังทางเศรษฐกิจของภูมิภาคอาเซียน บวก 3